A burgenlandi ASV Siegendorf csapatában kezdte a labdarúgást. 1964 és 1970 között az Austria Wien, 1970–71-ben a nyugatnémet 1. FC Köln, 1971 és 1974 között az Eintracht Frankfurt, 1974 és 1977 között a spanyol Granada labdarúgója volt. 1977-ben hazatért és ismét az Austria Wien játékosa lett. 1979 és 1981 között a VÖEST Linz csapatában fejezte be az aktív labdarúgást. Az Austria csapatával négy bajnoki címet és egy osztrákkupa-győzelmet nyert. Tagja volt az 1977–78-as idényben KEK-döntős csapatnak. Az Eintracht Frankfurttal egy nyugatnémetkupa-győzelmet ért el.